Ọo ya bu,
ọwhube Jisọsu tụgburu jeshia ugvu Ólivu.
O rwulewho l'ọnma-ẹwa ụtsu echile iya,
ọ tụgburu ọdo byatashia l'eze-ụlo Chileke.
Igweligwe madzụ zakọo l'ẹka ono bya adọ-whe iya mgburumgburu.
Ọ bya anọdu anọdu wata whẹ ozhi iwhe.
Tọ dụ iya bụ lẹ ndu l'ezhije iwu mẹe ndu Fárisii kpụru nwanyị,
whẹ gudejeru l'ẹka l'oori ogori kpụfutaru iya.
Whẹ kpụta iya bya edobe l'echilabọ whẹ l'ẹka ono.
Whẹ sụ Jisọsu:
“O-zhi-iwhe,
nwanyị-a b'e guderu l'ẹka yẹle nwoke zẹe.
Lẹ iwu whẹ bẹ Mósisu sụru t'e gudeje ẹwhuru tugbua onye a whụru l'oome ẹgube iwhe dụ nno.
?Ndẹe g'ọ dụ ghu t'e me iya ntaa?”
Iwhe ono whẹ l'ekfu nno bẹ bụ ọ́nyà okfu bẹ whẹ gbabẹru iya tẹ whẹ marụ;
ọ dụ iwhe whẹ l'e-gude nmata iya,
l'o noo ọwhu o mesweru.
Jisọsu bya etsukfuru etsukfuru gude mkpụshi-ẹka iya delahaa iwhe l'alị.
Whẹ jịnya-zhia ya whọ ajị t'o ye ọnu.
A nọnyaa,
ọ gbalihu sụ whẹ:
“Ọ -bụru l'ọ dụ onye ono lẹ g'unu ha l'ẹka-a,
l'ẹteke emebua iwhe-dụ-ẹji,
t'onye ono vuru ụzo wota ẹwhuru tụ nwanyị-a.”
O tsukfukwaru ọdo gude mkpụshi-ẹka iya delahaa iwhe l'alị ọdo.
Whẹ nụlewho iwhe ono,
whẹ hahụde nnanụ nnanụ alụfukaa.
O noo ya,
whẹ shizhiawho ahahụ lẹ ndu bụ ọgurenya alụfu jeye ọ warụa Jisọsu kemoru nwẹkiya yẹle nwanyị ono,
kfụru iya l'atatiwhu.
Jisọsu bya agbalihu sụ iya:
“Nwanyị ?ndẹhunu whẹ?
?Tọ dụhedu onye ọwhu kfụru anma ghu ikpe ọbu?”
Nwanyị ono sụ iya:
“Ọ tọ dụkwa,
Onye-Nwe-Ọha.”
Jisọsu sụ iya:
“O nokwawho gẹ mbẹdua l'ẹte anma ghu ikpe.
Tụgbukwaa lashia,
ọle be emehekwa iwhe-dụ-ẹji ọdo.”